CELEX: 32020R1590
Language: ro
Date: 2020-08-19 00:00:00
Title: Regulamentul delegat (UE) 2020/1590 al Comisiei din 19 august 2020 de modificare a anexei I la Regulamentul (UE) 2019/631 al Parlamentului European și al Consiliului pentru a ține seama de evoluția masei vehiculelor utilitare ușoare noi înmatriculate în 2016, 2017 și 2018 (Text cu relevanță pentru SEE)

30.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 360/8
               
            
         REGULAMENTUL DELEGAT (UE) 2020/1590 AL COMISIEI
         din 19 august 2020
         de modificare a anexei I la Regulamentul (UE) 2019/631 al Parlamentului European și al Consiliului pentru a ține seama de evoluția masei vehiculelor utilitare ușoare noi înmatriculate în 2016, 2017 și 2018
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011 (1), în special articolul 14 alineatul (2),
         întrucât:
         
                     (1)
                  
                  
                     Masa medie în stare de funcționare a parcului de vehicule al UE utilizată la calculul obiectivelor privind emisiile specifice de CO2 pentru fiecare producător de vehicule utilitare ușoare noi, și anume valoarea M0, trebuie ajustată periodic pentru a ține seama de modificările masei medii a vehiculelor utilitare ușoare noi înmatriculate în Uniune.
                  
               
                     (2)
                  
                  
                     Pe baza datelor din Deciziile de punere în aplicare (UE) 2018/143 (2), (UE) 2019/582 (3) și (UE) 2020/1035 (4) ale Comisiei, masa medie în stare de funcționare a vehiculelor utilitare ușoare noi din anii calendaristici 2016, 2017 și 2018, ponderată în funcție de numărul de înmatriculări noi din fiecare dintre anii respectivi, a fost de 1 825,23 kg. Valoarea M0 pentru anii calendaristici 2021, 2022 și 2023, menționată la punctul 4 din partea B a anexei I la Regulamentul (UE) 2019/631, ar trebui așadar să reflecte această masă.
                  
               
                     (3)
                  
                  
                     Prin urmare, Regulamentul (UE) 2019/631 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            În partea B punctul 4 din anexa I la Regulamentul (UE) 2019/631, intrarea M0 se înlocuiește cu următorul text:
            
               „M0 este 1 766,4 în 2020, 1 825,23 pentru anii 2021, 2022 și 2023, iar pentru 2024, valoarea adoptată în temeiul articolului 14 alineatul (1) litera (b).”
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 111, 25.4.2019, p. 13.
         
            (2)  Decizia de punere în aplicare (UE) 2018/143 a Comisiei din 19 ianuarie 2018 de confirmare sau de modificare a calculului provizoriu al mediei emisiilor specifice de CO2 și al obiectivelor privind emisiile specifice pentru producătorii de vehicule utilitare ușoare noi, pentru anul calendaristic 2016, în temeiul Regulamentului (UE) nr. 510/2011 al Parlamentului European și al Consiliului (JO L 25, 30.1.2018, p. 49).
         
            (3)  Decizia de punere în aplicare (UE) 2019/582 a Comisiei din 3 aprilie 2019 de confirmare sau de modificare a calculului provizoriu al mediei emisiilor specifice de CO2 și al obiectivelor privind emisiile specifice pentru producătorii de vehicule utilitare ușoare noi, pentru anul calendaristic 2017 și pentru gruparea Volkswagen, inclusiv membrii acesteia, pentru anii calendaristici 2014, 2015 și 2016, în temeiul Regulamentului (UE) nr. 510/2011 al Parlamentului European și al Consiliului (JO L 100, 11.4.2019, p. 47).
         
            (4)  Decizia de punere în aplicare (UE) 2020/1035 a Comisiei din 3 iunie 2020 de confirmare sau de modificare a calculului provizoriu al mediei emisiilor specifice de CO2 și al obiectivelor privind emisiile specifice pentru producătorii de autoturisme și de vehicule utilitare ușoare pentru anul calendaristic 2018, în temeiul Regulamentului (UE) 2019/631 al Parlamentului European și al Consiliului (JO L 227, 16.7.2020, p. 37).